บีทีเอสแจงตั้งกองทุนรวมถูกต้อง
บีทีเอส แจงข้อกล่าวหาฉ้อโกง ยืนยันตั้งกองทุนรวมโครงสร้างพื้นฐานฯ เป็นรายได้จากสัมปทานเดิมที่เหลืออีก 17 ปี
10 ม.ค. 2556

บีทีเอส แจงข้อกล่าวหาฉ้อโกง ยืนยันตั้งกองทุนรวมโครงสร้างพื้นฐานฯ เป็นรายได้จากสัมปทานเดิมที่เหลืออีก 17 ปี
บริษัท ระบบขนส่งมวลชนกรุงเทพ จำกัด (มหาชน) หรือ บีทีเอสซี  ชี้แจงกรณีที่ปรากฏเป็นข่าวในขณะนี้ เกี่ยวกับการที่มีการกล่าวอ้างเรื่องการจัดตั้งกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท ของบริษัทฯ ว่า อาจมีความผิดฐานฉ้อโกงประชาชนและความผิดตามพระราชบัญญัติหลักทรัพย์และตลาดหลักทรัพย์ พ.ศ. 2535
ทั้งนี้ การจัดตั้งกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF) ที่ขณะนี้กำลังอยู่ระหว่างการขออนุญาตจัดตั้งกับสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) เป็นการระดมทุน โดยการที่บริษัทฯ ขายหรือโอนรายได้จากค่าโดยสารที่จะเกิดขึ้นในอนาคตจากการดำเนินงานของรถไฟฟ้าสายหลัก ระยะทาง 23.5 กิโลเมตร ตามสัญญาสัมปทานที่มีอยู่ จากหมอชิตถึงอ่อนนุช และ จากสนามกีฬาแห่งชาติถึงสะพานตากสิน ซึ่งบริษัทฯ ได้เข้าทำสัญญาสัมปทานดังกล่าวมาตั้งแต่ปี 2535 และได้ดำเนินการโครงการรถไฟฟ้าสายหลักมาแล้วเป็นเวลา 13 ปี และสัมปทานมีอายุเหลืออยู่อีกประมาณ 17 ปี โดยจะสิ้นสุดในปี 2572 ให้กับกองทุน BTSGIF เท่านั้น